**SAMTALEOPPLEGG TIL TEMAGUDSTJENESTE OM FREMTIDSHÅP**

Gruppeopplegget er bygget rundt strukturen Opp – Inn – Ut.

**OPP** handler om bønn og om å falle til ro. For noen grupper vil det være naturlig å synge sammen, for andre vil det være naturlig å lytte til en sang. Det er fornuftig om en i gruppen har forberedt dette på forhånd.

**INN** er stedet for bibellesning og samtale.

Her møter vi bibelteksten og lar den tale til oss.

**UT** handler om å la seg utfordre til å bety en forskjell for noen.

**OPP**

Be sammen og takk for at Jesus er med dere!

Syng eller lytt gjerne til en sang.

**INN**

**Les Romerbrevet 8,18-25**

18 Jeg mener at det vi må lide i den tiden som nå er, ikke kan regnes for noe mot den herligheten som en gang skal åpenbares og bli vår. 19 For det skapte venter med lengsel på at Guds barn skal åpenbares i herlighet. 20 Det skapte ble underlagt forgjengeligheten, ikke frivillig, men fordi han ville det slik. Likevel var det håp, 21 for også det skapte skal bli frigjort fra slaveriet under forgjengeligheten og få den frihet som Guds barn skal eie i herligheten. 22 Vi vet at helt til denne dag sukker og stønner alt det skapte samstemt, som i fødselsrier. 23 Ja, enda mer: Også vi som har fått Ånden, den første frukt av høsten som kommer, sukker med oss selv og lengter etter å bli Guds barn fullt og helt når kroppen vår blir satt fri. 24 For i håpet er vi frelst. Et håp vi alt ser oppfylt, er ikke noe håp. Hvordan kan noen håpe på det de ser? 25 Men hvis vi håper på noe vi ikke ser, da venter vi med tålmodighet.

Hva tror du Paulus mener med følgende utsagn?

* *For i håpet er vi frelst.*
* *Et håp vi alt ser oppfylt, er ikke noe håp.*
* *Men hvis vi håper på noe vi ikke ser, da venter vi med tålmodighet.*

1. Kor 15,19:

«Hvis vårt håp til Kristus gjelder bare for dette livet, er vi de ynkeligste av alle mennesker.»

Det kristne fremtidshåpet gjelder både livet her på jorden (den nære fremtid) og livet etter døden (den evige fremtid).

* Hvilket aspekt ved fremtidshåpet er du mest opptatt av i livet ditt akkurat nå?
* Har du i eget liv opplevd at fokuset på den nære fremtid og den evige fremtid har endret seg? I så fall: Hvorfor har det endret seg? Hvordan har det endret seg?

**UT**

Kjenner du noen som er i en vanskelig situasjon og kan oppleve at situasjonen er håpløs?

Er det noe du – eller dere som fellesskap – kan gjøre i situasjonen til de som er i denne situasjonen?

Vær konkret!

**TIL SLUTT:**

Jeremia 29,11

For jeg vet hvilke tanker jeg har med dere, sier Herren, fredstanker og ikke ulykkestanker.

Jeg vil gi dere fremtid og håp.

Takk for at Gud har fredstanker for oss!

Be og legg egne og andre sine liv og håp fram for Gud!

Be velsignelsen sammen!